ฟลอริด้าเป็นโรงแรมเก่าแก่ที่ตั้งอยู่บริเวณแยกพญาไท ตรงหัวมุมตรงข้ามตึกวรรณสรณ์และตึก CP Tower ทางฝั่งแอร์พอร์ทลิงค์พญาไท ร้านอาหารโรงแรมฟลอริด้าเปิดขึ้นในปี พ.ศ.2511 ...เมื่อ 47 ปีที่แล้ว!!! และเคยเป็นหนึ่งในร้านที่ได้รับคำแนะนำจากเชลล์ชวนชิมอีกด้วย 

ห้องอาหารโรงแรมฟลอริด้าตั้งอยู่บนชั้น 1 มองเห็นได้ง่ายจากบริเวณหน้าโรงแรมเพราะมีป้ายติดไว้ชัดเจน เหนือประตูทางเข้ามีป้ายเขียนไว้ว่า Coffee shop ค่ะ ซึ่งด้านในห้องอาหารก็เป็นร้านกาแฟในตัวด้วยนั่นเอง สำหรับบรรยากาศด้านในร้านมีสไตล์แบบร้านอาหารในยุคก่อน (สมัยคุณพ่อหนุ่มๆ) เข้าไปแล้วสัมผัสได้ถึงความดั้งเดิมเลยค่ะ มีโต๊ะแบบโซฟาริมผนังกระจกให้เลือกนั่ง รู้สึกย้อนวัยเหมือนตอนเด็กๆ ที่คุณพ่อเข้าห้องอาหารเลยค่ะ

เมนูที่ตั้งใจมาชิมในวันนี้ก็คือเมนูที่เคยได้รับการยกย่องว่าอร่อยมากจากเชลล์ชวนชิมนั่นก็คือ "ซี่โครงหมูอ่อนย่างทาบาร์บีคิวซอส" นั่นเองค่ะ แต่อ่านจากรีวิวของหลายๆ ท่านแล้วแนะนำให้สั่งขนมปังมาคู่กันด้วย ก็เลยสั่งมาทั้งสองเมนูเลยค่ะ

+ ซี่โครงหมูอ่อนย่างทาบาร์บีคิวซอส (235 บาท)
จานนี้พรีเซนเตชั่นดีมากค่ะ เป็นซี่โครงหมูย่างที่เสิร์ฟมาบนเขียงไม้ ราดด้วยบาร์บีคิวซอสสีสวยมาฉ่ำๆ เสิร์ฟเคียงมาด้วยแตงกวาดองและมันฝรั่งอบทั้งหัว นอกจากนี้ยังเสิร์ฟสลัดผักคู่กันมาอีกด้วย ...เห็นด้วยตาว่าทึ่งแล้ว รสชาติและกลิ่นยังน่าทึ่งกว่านั้นอีกค่ะ ด้วยความนุ่มของเนื้อหมูแต่ภายนอกกรอบ ทำให้เนื้อสัมผัสดีมาก ตอนอยู่ในปากนี่ฟินมากเลยค่ะ กระดูกอ่อนสามารถตัดได้ด้วยมีดเพียงแค่ลงน้ำหนักมีดลงไป เคี้ยวง่าย เคี้ยวได้ทั้งหมดเลย ผนวกกับซอสสไตล์จีนจากสูตรของพ่อครัวชาวไหหลำ รสชาติเข้มข้นเหมือนใส่เหล้าจีนลงไปด้วย อร่อยสุดๆ ไปเลยค่ะ ให้คะแนนเต็มจนล้นไปเลย ...จานนี้ซี่โครงหมูใหญ่มากนะคะ แต่เราก็กินเนื้อและกระดูกอ่อนจนหมดเหลือแต่กระดูกซี่โครงเลย อิ่มมากค่ะ

+ ขนมปังห้องอาหารฟลอริด้า (47 บาท)
ขนมปังที่นี่เป็นขนมปังโฮมเมด เสิร์ฟมาสองก้อนต่อหนึ่งจานค่ะ ด้วยความที่ขนมปังถูกเสิร์ฟมาอุ่นๆ พอทาเนยลงไปแล้วทำให้เนยซึมเข้าไปในผิวขนมปัง ความหอมของขนมปังและเนยนี่ขึ้นจมูกมาเลยค่ะ ฟินมากกกก ขนมปังที่ไม่นิ่มเกินไปก็อร่อยเหมือนกันนะ แนะนำเหมือนคนอื่นๆ เลยค่ะ ว่าควรสั่งมาคู่กับซี่โครงหมูฯ 

ทางห้องอาหารเสิร์ฟน้ำเปล่าฟรีค่ะ สำหรับการบริการก็ดีนะคะ เท่าที่เห็นมีพนักงานสองคน คุณพนักงานที่มาบริการเราค่อนข้างสูงอายุ แต่น่ารักและยิ้มแย้มแจ่มใสดีมากเลยค่ะ เห็นเราตั้งใจถ่ายรูปก็มาช่วยจัดจานให้สวยด้วย ฮ่าๆ ...เท่าที่เห็นลูกค้าของที่นี่จะเป็นคนสูงอายุที่มาพร้อมครอบครัวค่ะ มีสั่งกลับบ้านกันเฉพาะเมนูซี่โครงหมูกันเยอะๆ ด้วย 

ขอแนะนำเลยค่ะสำหรับที่นี่ และอยากจะบอกว่าอย่าตัดสินห้องอาหารจากรูปลักษณ์ภายนอกกันนะคะ จุ๊บๆ

ปล.ตอนจ่ายเงินเราไม่ได้อ่านละเอียดค่ะ เหมือนจะมี service charge 10% ด้วยนะคะ 